Motorlisensie gaan jou meer kos | Netwerk24
16 Oktober 2017 19:18
Die transaksiekoste vir motorlisensies styg vroeg volgende jaar met meer as 70%.
Die Justice Project South Africa (JPSA) het die minister van vervoer, Joe Maswanganyi, gevra om redes te gee vir die verhoging, wat onlangs in die Staatskoerant aangekondig is.
R72 (R30 meer as voorheen) sal van 1 Februarie gehef word op alle voertuiglisensiehernuwings as deel van die transaksiegeld wat aan die Padverkeersbestuurskorporasie (RTMC) betaal word.
JPSA vra dat Maswanganyi die skerp verhoging regverdig of minstens verduidelik, veral in die lig daarvan dat die RTMC in gebreke bly om padveiligheid te verbeter en om die slagting op die land se paaie te verminder.
Die verhoging van die transaksiegeld kom neer op 71,43%. Die vorige minister, Dipuo Peters, het die transaksiegeld die vorige jaar van R36 tot R42 verhoog, wat op ’n verhoging van 16,67% neergekom het.
Inflasie in Suid-Afrika word tans op 4,8% bereken. Die nuutse verhoging oorskry die inflasiekoers byna 15 keer, sê JPSA in sy verklaring. – Wheels24
Meer oor: Koste | Padveiligheid | Jpsa
Motorlisensies duurder en die diens swakker
Voor jy met vakansie gaan: Is jou motorlisensie al hernu?